## Naredba o načinu vođenja evidencije objekata pod nadzorom iz djelatnosti cestovnog prometa i evidencije izvršenih nadzora i poduzetih mjera nad tim objektima

### NN 40/1993 (4.5.1993.), Naredba o načinu vođenja evidencije objekata pod nadzorom iz djelatnosti cestovnog prometa i evidencije izvršenih nadzora i poduzetih mjera nad tim objektima

# MINISTARSTVO POMORSTVA, PROMETA I VEZA

Na temelju članka 46. stavak 4. Zakona o prijevozu u unutarnjem cestovnom
prometu ("Narodne novine", broj 77/92 i 26/93) ministar pomorstva,
prometa i veza donosi

## UPUTU

### o načinu vođenja evidencije objekata pod nadzorom iz djelatnosti cestovnog prometa i evidencije izvršenih nadzora i poduzetih mjera nad tim objektima

I.

1. Radi osiguranja uvida u provođenje inspekcijskog nadzora nad primjenom
propisa u cestovnom prometu, inspekcija cestovnog prometa i cesta Ministarstva
pomorstva, prometa i veza odnosno inspekcija cestovnog prometa grada Zagreba
(u daljnjem tekstu inspekcija) dužna je voditi evidenciju svih objekata
podvrgnutih nadzoru kao i izvršenih inspekcijskih pregleda i poduzetih
mjera.

2. Objektom pod nadzorom smatra se svaka pravna ili fizička osoba čija
je djelatnost podvrgnuta inspekcijskom nadzoru.

3. Inspekcijskim pregledom smatra se svaki pregled što ga inspekcija
obavi nad objektima podvrgnutim nadzoru bez obzira radi li se o kompleksnom
(sistematskom), kontrolnom ili pojedinačnom pregledu.

4. Evidencija objekata pod nadzorom vodi se kao spisak pravnih osoba
s nazivom i sjedištem tvrtke (firme) te spisak fizičkih osoba s imenom
i prezimenom i prebivalištem i to odvojeno za javni prijevoz, prijevoz
za vlastite potrebe i javni prijevoz kao sporedno zanimanje.

5. Evidencija izvršenih inspekcijskih nadzora i poduzetih mjera vodi
se na obrascu Ev. ICP, koji je tiskan uz ovu Uputu i čini njen sastavni
dio.

II.

1. Obrazac Ev. ICP vodi se u obliku kartoteke ili na računalu.

2. Obrasci se označuju rednim brojevima od 1 na dalje u predviđenoj
rubrici.

3. Obrasci moraju biti posebno za pravne osobe, a posebno za fizičke
osobe te po vrstama djelatnosti (javni prijevoz, prijevoz za vlastite potrebe,
javni prijevoz kao sporedno zanimanje) odnosno vrsti prijevoza (putnika,
stvari).

III.

Način upisivanja podataka u pojedine rubrike i kolone obrasca Ev. ICP.

1. Tvrtka (firma-naziv), sjedište i adresa: upisuje se skraćena naznaka
tvrtke (firme) odnosno naziv prijevoznika za pravnu osobu, te ime i prezime
odnosno naziv i prebivalište s adresom (ulica i broj) za fizičku osobu.

2. Djelatnost: za pravnu osobu upisuje se skraćeno djelatnost prema
izvodu iz sudskog registra, a za fizičku osobu prema upisu u registar radnji
što ga vodi općinski organ nadležan za poslove gospodarstva.

3. Podaci o izvršenim inspekcijskim nadzorima i poduzetim mjerama:

Kolona 1.: upisuje se datum izvršenog pregleda iz zapisnika;

Kolona 2.: upisuje se broj urudžbenog zapisnika pod kojim je upisan
zapisnik o izvršenom pregledu;

Kolona 3.: upisuje se predmet (objekt) odnosno sadržaj pregleda (na
primjer: pregled uvjeta poslovanja poduzeća, autobusnog kolodvora, kontrola
voznog reda, pregled motornog vozila i sl.);

Kolona 4.: upisuje se odredba propisa koja je povrijeđena (na primjer:
članak 6. stavak 1. ili članak 25. stavak 3. ZPUCP itd.);

Kolona 5.: upisuju se poduzete mjere odnosno pokrenuti postupci (na
primjer: nalog za otklanjanje nedostataka, rješenje o privremenom isključenju
vozila iz prometa, zahtjev za pokretanje prekršajnog postupka, prijava
zbog privrednog prijestupa, itd.);

Kolona 6.: upisuju se rezulteti poduzetih mjera odnosno pokrenutih postupaka
kao i podaci o izrečenim zaštitnim mjerama (na primjer: rješenje izvršeno,
rješenje poništeno, rješenje o prekršaju i iznos novčanih kazni, isključenje
vozila iz prometa itd.).

4. U obrazac Ev. ICP evidentira se aklivnost inspekcije o izvršenim
inspekcijskim pregledima i upisuje se svaki pregled bez obzira je li prilikom
njegova obavljanja utvrđena povreda propisa ili je inspekcijski postupak
završen samo zapisnikom u slučaju kad povreda propisa nije utvrđena.

5. Postupci inspekcije u svezi s djelatnošću pravnih osoba odnosno fizičkih
osoba koje nisu u evidenciji objekata pod nadzorom inspekcije, a utvrđeno
je da obavljaju djelatnost suprotno propisima (neovlašteno obavljanje djelatnosti
prijevoza itd.), evidentiraju se i vode kao odvojena evidencija i upisuju
se u obrazac Ev. ICP na isti način kako je to opisano u odjeljku III točka
1 -4 ove Upute.

6. Obrasci Ev. ICP moraju se voditi tako da u svako doba mogu pružiti
uvid u objekte pod nadzorom, kao i podatke o stvarnom broju i vrstama poduzetih
mjera odnosno postupaka te o rezultatima ovih mjera i postupaka

7. Obrasci objekata brisanih iz evidencije vode se i čuvaju posebno
do konca tekuće godine.

8. Inspekcija je dužna voditi obrasce Ev. ICP samo za objekte nad kojima
je inspekcijski nadzor već izvršen.

IV.

Podaci sadržani u evidenciji Ev. ICP obvezno se koriste prilikom sastavljanja
godišnjih i drugih izvješća koje inspekcija mora dostavljati kao i prilikom
kontrole rada drugostepene inspekcije.

V.

Stupanjem na snagu ove Upute prestaje važiti Uputstvo o načinu vođenja
evidencije objekata podvrgnutih nadzoru i evidencije izvršenih kontrola
i poduzetih mjera organa inspekcije cestovnog prometa u zajednicama općine
("Narodne novine", br. 52/78).

VI.

Ova Uputa stupa na snagu 30 dana od dana objave u "Narodnim novinama".

Klasa : 011-01 /93-02/ 16

Urbroj : 530-01-93-1

Zagreb, 1. ožujka 1993.

Ministar pomorstva, prometa i veza

**Ivica Mudrinić, dipl. ing., v. r.**

---

```
EVIDENCIJA O IZVRŠENIM INSPEKCIJSKIM NADZORIMA          (veličina 297 x 210)
                                                                                                Ev. ICP
1.Tvrtka (firma-naziv), sjedište i adresa pravne osobe ili ime i prezime:
_________________________________________________________                       r. broj

2. Djelatnost:______________________________________________

3. Podaci o izvršenim nadzorima i poduzetim mjerama:

__________________________________________________________________________________
Datum   Broj    Objekt i sadržaj pregleda       Utvrđene nepravil.      Poduzete mjere  Rezultati
pregleda        spisa                           - povreda propisa       - postupci              poduzetih                                                                                                       mjera
__________________________________________________________________________________
1       2               3                               4                       5                       6
__________________________________________________________________________________
__________________________________________________________________________________

__________________________________________________________________________________

__________________________________________________________________________________

__________________________________________________________________________________

__________________________________________________________________________________

__________________________________________________________________________________

__________________________________________________________________________________

```

Uputa, NN 40/1993-712